Kremli meedia valetab: Eesti president ei pea vene keelt ohuks – Propastop
08.04.2019
Eesti presidendi Kersti Kaljulaidi plaan külastada aprilli keskel Moskvat ja kohtuda Venemaa presidendi Vladimir Putiniga on tekitanud suurt huvi ka Idanaabri ajakirjanduses. Nii näitas monitooringurobot Propamon eelmise nädala teisel poolel Eestit puudutavate uudiste kõrget taset Venemaa meedias, lugude põhiosa keskendus visiidiga seonduvale.
Paraku on kajastuste hulgas ka tekste, mis püüdsid levitada  Eestiga seotud Kremli propagandamüüte. Nii avaldas 4. aprillil uudisteagentuur ria.ru artikli pealkirjaga “Eesti president nimetas venekeelset kooliõpet ohuks kultuurile,”  lenta.ru aga loo “Eesti president kuulutas vene keele ohuks”. Uudised toetuvad Kaljulaidi kõnele vastvalitud riigikogu ees.
Kiirelt nagu kosmoserakett reageeris Lenta ja RIA uudistele ka kohalik Kremli propagandakanal Sputnik. Lennult leiti rida eksperte, kes “presidendi sõnade” tagamõtet vaagima hakkasid, vaevumata  tsitaatide täpsust kontrollima.
Propastop tegi kiiresti kindlaks, et tegelikult ei ole Kersti Kaljulaid midagi sellist öelnud. Oma 4. aprilli kõnes uue riigikogu ees puudutab ta küll keeleküsimusi, kuid korrektne tsitaat kõlab ERRi vahendusel selliselt:
“Kesine keeleoskus, sest meil ei ole ikka veel ainult eesti keeles toimivate lasteaedade ja koolide võrku, on siin üks põhitegureid. Pole mingi privileeg jääda keeletuks maal, kus töötatakse, olgu ajutiselt või pidevalt. Kakskeelse koolisüsteemi tähtajatu jätkumine on ohuks eesti keele ja kultuuri kestmisele, ega suurenda kuidagi Eesti riigi sidusust. Meil on üks riigikeel. On meie vastutus, et seda oskaks kõik lasteaiast kooli minejad, saati siis koolilõpetajad.”
Ei sõnagi vene keelest või selle ohtlikkusest. Propagandameedia on Eesti presidendi väljaütlemise mõtet moonutanud ja asetanud tema sõnad läbi vildaka tõlke konteksti, mis sobib paremini Kremli propagandistlike jutupunktidega.
Juhtumid, kus tahtlikult vigase tõlke kaudu antakse edasi propagandasõnumeid, on ette tulnud ka varem. Eelmise aasta jõulude ajal levis Venemaa meedias valeuudis, nagu hakataks Eestis  karistama negatiivset suhtumist Eesti vabariiki. 2016. aastal tõlgiti aga toonase peaministri Taavi Rõivase sõnad Venemaa heidutamisest pealkirjaks “Venemaa hirmutamine peab saama uueks normiks”.
Pildil: kuvatõmmis valeuudisest. Pane tähele, et Eestit puudutavaid tekste vahendatakse lenta.ru portaalis imperialistliku sõnumiga rubriigis “Endine Nõukogude liit”.